b'\n_START_ARTICLE_\nManastir Lepavina\n_START_PARAGRAPH_\nPo\xc4\x8detci samostana odnosno manastira Lepavina se\xc5\xbeu navodno u polovinu 16. stolje\xc4\x87a, kada u krajeve dana\xc5\xa1nje sjeverne Hrvatske (tada Otomansko carstvo) dolaze prve skupine Vlaha. U pravom smislu manastir postoji tek od prve polovice 17. stolje\xc4\x87a, a u njemu su se vodile stalne borbe izme\xc4\x91u grkokatoli\xc4\x8dki raspolo\xc5\xbeenih monaha i onih lojalnih pravoslavlju.  _NEWLINE_Patrijarh Arsenije III. Crnojevi\xc4\x87 prilikom svoga posjeta manastiru 1692. i 1693. godine zaslu\xc5\xbean je, da su se monasi okrenuli pravoslavlju i da je dio okolnog stanovni\xc5\xa1tva njih u tome slijedio. Kalu\xc4\x91eri prido\xc5\xa1li iz osmanskih krajeva \xc4\x8desto su djelovali protiv unijatske eparhije i 1739. godine spalili su manastir u Mar\xc4\x8di. Prilikom propasti grkokatoli\xc4\x8dkog manastira Mar\xc4\x8da, u Lepavinu se seli znatan dio arhiva i ostalih vrijednosti.  _NEWLINE_U vrijeme kada je vladala Marija Terezija, manastir odnosno samostan Lepavina vra\xc4\x87en je nakratko grkokatoli\xc4\x8dkoj crkvi. No, taj poku\xc5\xa1aj je ostao bezuspje\xc5\xa1an, jer je dio pravoslavnog stanovni\xc5\xa1tva okolice negirao crkvenu uniju s katoli\xc4\x8danstvom (grkokatoli\xc4\x8danstvo). Grkokatolici preuzimaju tre\xc4\x87i puta manastir - samostan Lepavinu u razdoblju od 1941. do 1945. godine. Od 1945. godine do danas manastir pripada Srpskoj pravoslavoj crkvi.'